次韻金陵掾屬登賞心亭十六韻
作者：項安世
朝代：宋

paragraphs: 賞心淮水頭，樓觀岌以舉。
下分漚鳥界，上入歸鴻許。
登梯雲濕履，肆席星落俎。
龍爭失孫馬，鯨戮空峻處。
湖通晉代溝，草入吳時圃。
長嘯動危闌，驚風散濛雨。
君看柱間字，夭矯尚飛舞。
身後豈不榮，生前固多齬。
君看亭下人，古木冠黄土。
猶應悔存日，剩不荒酒所。
只今十九客，一笑集賓宇。
却後三十年，重來共誰語。
念此令人悲，鬢髮坐成古。
忽憶少年時，勝具濟剛膂。
前川問花柳，春半天色午。
此樂今未央，寒藤進衰武。